text: Столичните артгрантаджии с най-много проекти за пари от "Пло...
  Столичните артгрантаджии с най-много проекти за пари от "Пловдив 2019"
  https://www.marica.bg/kultura/stolichnite-artgrantadjii-s-naj-mnogo-proekti-za-pari-ot-plovdiv-2019 Marica.bg
  Голям интерес предизвикаха сред творците двете нови отворени покани за проекти, обявени от фондация "Пловдив 2019" в началото на 2021 г. Общо 121 предложения са подадени до края на изтеклия срок.
  Общата сума, на която разчитат авторите на проектите, е 3 387 466 лева. По направление "Творческият Пловдив" фондацията предвижда до половин милион, а идеите надхвърлят два пъти сумата - 1 034 344 лева. За "Фестивали и творчески инициативи" е заделен един милион лева, от който 300 000 лева са осигурени за малки проекти. Идеите за 50 малки проекта също излизат в повече от разрешената сума - общо за 377 689 лева. Проектите по направление "Фестивали и големи събития" са най-много - 79 на брой, и са на стойност 1 975 432 лева.
  Най-много проекти по поканата "Фестивали и творчески инициативи" отново написаха столичните артгрантаджии. От София са внесени 37 предложения, пловдивските са 22, а има и 4 от чужбина.
  Културните събития могат да се провеждат през тази година или през 2022-ра. Повечето участници в конкурса искат да реализират планираните мероприятия още през 2021 г.
  Проектите ще се разглеждат от специално сформирани комисии. За "Фестивали и творчески инициативи" журито се състои от Кръстьо Кръстев, Анастас Бадев, Мария Луцова, Пламена Терзиева (представител на отдел "Бизнес развитие и европейски политики" на Община Пловдив), Антоанета Димитрова (гл. счетоводител на "Пловдив 2019"). За покана "Творческият Пловдив" комисията е в състав: Ангел Гешев, Владислав Севов, Мичо Димитров, Нина Димовска (представител на отдел "Култура" на Община Пловдив), Антоанета Димитрова (гл. счетоводител на фондация "Пловдив 2019").